Il-Presidenza tal-Kunsill u l-Parlament Ewropew illum laħqu qbil proviżorju dwar ir-regolament rivedut li jistabbilixxi l-Aġenzija għall-Kooperazzjoni tar-Regolaturi tal-Enerġija (ACER). Il-ftehim għad irid jiġi approvat mill-istati membri. Ir-regolament jaġġorna r-rwol u l-funzjonament tal-aġenzija, inkluż il-kompiti tad-direttur u tal-bord tar-regolaturi tagħha. Minn mindu nħolqot fl-2011, l-ACER diġà kellha rwol importanti fil-faċilitazzjoni tal-kooperazzjoni bejn ir-regolaturi nazzjonali tal-enerġija. L-aġġornament tal-qafas leġislattiv kien sar neċessarju sabiex tiġi adattata s-sorveljanza regolatorja għar-realtajiet il-ġodda ta' suq Ewropew tal-enerġija dejjem aktar interkonness. Wieħed mill-elementi ewlenin tal-ftehim jikkonċerna is- sorveljanza regolatorja ta' entitajiet Ewropej , inkluż in-Netwerk Ewropew għall-Operaturi tas-Sistema ta' Trażmissjoni tal-Elettriku (ENTSO-E) u l-entità tal-UE tal-Operaturi tas-Sistema ta' Distribuzzjoni (l-entità DSO tal-UE). Is-sorveljanza regolatorja diġà titwettaq b'mod konġunt mill-awtoritajiet regolatorji nazzjonali u l-ACER, iżda d-dispożizzjonijiet l-ġodda jsaħħu r-rwol ta' sostenn mill-aġenzija fl-identifikazzjoni meta jseħħ il-ksur tal-obbligi u taġixxi bħala arbitru f'każ ta' nuqqas ta' qbil bejn awtoritajiet regolatorji nazzjonali differenti dwar jekk kienx hemm jew le ksur tal-obbligi. Madankollu, l-awtoritajiet regolatorji nazzjonali jibqgħu unikament kompetenti biex jinfurzaw kwalunkwe deċiżjoni diretta għall-entitajiet Ewropej. L-infurzar tas-sorveljanza mill-awtoritajiet regolatorji nazzjonali huwa rregolat fid-direttiva dwar l-elettriku, li għadha qed tiġi nnegozjata bejn il-koleġislaturi. Ir-regolament dwar l-ACER ser jiġi allinjat kif xieraq. Ir-regolament il-ġdid jiddefinixxi mill-ġdid ukoll id- distribuzzjoni tal-kompetenzi bejn id-direttur tal-ACER u l-bord tar-regolaturi tagħha . Waqt li jkun qed ifassal ċerti opinjonijiet, rakkomandazzjonijiet u deċiżjonijiet tal-aġenzija, id-direttur jeħtieġ jieħu kont tal-opinjonijiet, kummenti jew emendi possibbli mill-bord tar-regolaturi jew jipprovdi ġustifikazzjoni jekk ma jagħmilx hekk. Jekk il-bord tar-regolaturi ma japprovax it-test rivedut, id-direttur jista' jirrevedih ulterjorment jew jirtirah u jerġa' jippreżenta test ġdid. Il-kuntest u l-passi li jmiss L-ACER diġà tejbet il-koordinazzjoni bejn ir-regolaturi fi kwistjonijiet transkonfinali. L-aġenzija ġiet varata uffiċjalment f'Marzu 2011 u għandha s-sede f'Ljubljana, is-Slovenja. Il-Kummissjoni ppreżentat il-proposta tagħha għar-regolament imfassal mill-ġdid dwar l-ACER fit-30 ta' Novembru 2016 bħala parti mill-pakkett dwar l-enerġija nadifa. Il-qafas leġislattiv attwali hu bbażat fuq regolament li jmur lura għall-2009 u li stabbilixxa l-ACER. Il-Kunsill adotta l-pożizzjoni tiegħu ("approċċ ġenerali") dwar ir-Regolament riformulat dwar l-ACER f'Ġunju 2018. In-negozjati mal-Parlament Ewropew bdew fil-Ħarifa. L-istati membri issa ser jeżaminaw l-qbil proviżorju, li għad irid jiġi approvat mill-Kumitat tar-Rappreżentanti Permanenti tal-Kunsill. Il-vot formali kemm fil-Kunsill kif ukoll fil-Parlament Ewropew ser isegwu fi stadju aktar tard. Paġna dwar il-politika tal-Unjoni tal-Enerġija Proposta tal-Kummissjoni ACER: il-Kunsill jaqbel dwar pożizzjoni sabiex jiġi aġġornat ir-rwol tal-Aġenzija tal-UE għall-Kooperazzjoni tar-Regolaturi tal-Enerġija (Stqarrija għall-istampa: 11/06/2018)